Et omfattende svindelnummer ved brug af MobilePay har onsdag formiddag kostet to mænd fængsel i henholdsvis to og fire måneder.

En tredje mand, der ligeledes var tiltalt i sagen, blev frikendt, skriver Ekstra Bladet.

Det kriminelle foretagende gik ud på, at mændene tastede oplysninger fra stjålne kreditkort ind i smartphoneapplikationen MobilePay.

Herefter overførte de tiltalte igen og igen 500 kroner til deres egne konti.

I alt 46.000 kroner skal mændene have hentet fra de stjålne kort, skriver Ekstra Bladet.

Under domsafsigelsen i Københavns Byret bemærkede dommeren ifølge avisen, at det er kommet meget bag på retten, hvor overraskende nemt det er at misbruge MobilePay på den måde, det er sket på.

Manden, der blev idømt to måneders fængsel, slipper for at afsone straffen.

Det sker på betingelse af, at han holder sig fra kriminalitet i det kommende år, underlægger sig tilsyn af Kriminalforsorgen og udfører samfundstjeneste.